P.U. (A) 303. 3909 AKTA KERJA 1955 PERATURAN-PERATURAN KERJA (PEKERJA SEPARA MASA) 2010 PADA menjalankan kuasa yang diberikan oleh subseksyen 2(4A) Akta Kerja 1955 [Akta 265], Menteri membuat peraturan-peraturan yang berikut: Nama dan permulaan kuat kuasa 1. (1) Peraturan-peraturan ini bolehlah dinamakan Peraturan-Peraturan Kerja (Pekerja Separa Masa) 2010. (2) Peraturan-Peraturan ini mula berkuat kuasa pada 1 Oktober 2010. Tafsiran 2. Dalam Peraturan-Peraturan ini, "masa kerja normal" ertinya masa kerja yang dipersetujui dalam kontrak perkhidmatan atau yang ditentukan di bawah peraturan 4, mengikut mana-mana yang berkenaan. Ketidakpakaian 3. Peraturan-Peraturan ini tidak terpakai bagi pekerja separa masa - (a) yang diambil bekerja secara sekali sekala atau tidak tetap, hanya apabila diperlukan, dan yang masa kerjanya dalam seminggu tidak melebihi tiga puluh peratus daripada masa kerja yang normal seseorang pekerja sepenuh masa dalam seminggu (yang juga dikenali sebagai pekerja sambilan); dan (b) yang menjalankan kerja untuk seseorang majikan dalam kediaman pekerja itu, tanpa mengira pekerjaan (yang juga dikenali sebagai pekerja bekerja di rumah). Masa kerja normal pekerja separa masa sekiranya masa kerja pekerja sepenuh masa tidak dapat dipastikan 4. (1) Jika masa kerja normal seseorang pekerja sepenuh masa tidak dapat dipastikan atau tiada pekerja sepenuh masa yang bekerja dalam kapasiti dan perusahaan yang sama, masa kerja normal seorang pekerja sepenuh masa hendaklah disifatkan sebagai lapan jam dalam sehari atau empat puluh lapan jam dalam seminggu. (2) Dalam hal keadaan yang disebut dalam subperaturan (1), masa kerja normal seorang pekerja separa masa adalah tujuh puluh peratus daripada masa kerja normal seseorang pekerja sepenuh masa itu.
P.U. (A) 303. 3910 Kadar bayaran ikut jam yang melebihi masa kerja normal 5. (1) Jika seseorang pekerja separa masa dikehendaki oleh majikannya untuk bekerja melebihi masa kerja normalnya, majikan hendaklah membayar pekerja separa masa untuk kerja tambahan itu pada kadar yang berikut: (a) tidak kurang daripada kadar bayarannya ikut jam untuk setiap jam atau sebahagian daripadanya yang melebihi masa kerja normal pekerja separa masa tetapi tidak melebihi masa kerja normal seseorang pekerja sepenuh masa yang bekerja dalam kapasiti dan perusahaan yang sama; dan (b) tidak kurang daripada satu setengah kali ganda kadar bayaran ikut jam pekerja separa masa untuk setiap jam atau sebahagian daripadanya yang melebihi masa kerja normal seseorang pekerja sepenuh masa yang bekerja dalam kapasiti dan perusahaan yang sama. (2) Mana-mana majikan yang tidak membayar mana-mana pekerja separa masa untuk apa-apa kerja yang telah dilakukan melebihi masa kerjanya yang normal mengikut kadar yang ditentukan di bawah subperaturan (1) melakukan suatu kesalahan dan boleh, apabila disabitkan, didenda tidak melebihi sepuluh ribu ringgit. Hari kelepasan 6. (1) Tiap-tiap pekerja separa masa adalah berhak mendapat hari kelepasan berbayar pada kadar bayaran biasanya pada hari yang berikut dalam mana-mana satu tahun kalendar: (a) pada tidak kurang daripada tujuh hari kelepasan am yang diwartakan, empat daripadanya hendaklah - (i) Hari Kebangsaan; (ii) Hari Ulang Tahun Yang di-Pertuan Agong; (iii) Hari Ulang Tahun Raja atau Yang di-Pertua Negeri, mengikut mana-mana yang berkenaan, Negeri yang pekerja separa masa keseluruhannya atau sebahagian besarnya bekerja di bawah kontrak perkhidmatan, atau Hari Wilayah Persekutuan, jika pekerja separa masa keseluruhannya atau sebahagian besarnya bekerja di Wilayah Persekutuan; dan (iv) Hari Pekerja; dan (b) pada mana-mana hari yang diumumkan sebagai hari kelepasan am di bawah seksyen 8 Akta Hari Kelepasan Am 1951 [Akta 369].
(2) Jika mana-mana hari kelepasan am yang disebut dalam perenggan 1(a) dan (b) jatuh pada hari rehat, hari bekerja berikutnya sebaik selepas hari rehat itu hendaklah menjadi hari kelepasan berbayar bagi menggantikan hari kelepasan am itu. 3911 P.U. (A) 303 (3) Majikan hendaklah mempamerkan dengan mudah dilihat di tempat penggajian sebelum permulaan setiap tahun kalendar suatu notis yang menyatakan baki hari kelepasan am yang diwartakan yang diperuntukkan dalam perenggan (1)(a) berkenaan dengan pekerja separa masanya yang berhak mendapat hari kelepasan berbayar di bawah perenggan tersebut. (4) Walau apa pun subperaturan (3), seseorang majikan dan pekerja separa masa boleh bersetuju: (a) untuk mana-mana hari lain atau beberapa hari yang akan menjadi ganti untuk satu atau lebih baki hari kelepasan am yang diwartakan yang diperuntukkan dalam perenggan (1)(a); dan (b) bahawa majikan memberikan pekerja separa masa mana-mana hari lain sebagai hari kelepasan am berbayar bagi menggantikan mana-mana hari kelepasan am yang dirujuk dalam perenggan (1)(b). (5) Walau apa pun subperaturan (1), jika seorang pekerja separa masa dikehendaki oleh majikannya untuk bekerja pada masa kerja normalnya pada mana-mana hari kelepasan berbayar yang dia berhak di bawah subperaturan (1), dia hendaklah dibayar tidak kurang daripada dua hari gaji sebagai tambahan kepada bayaran hari kelepasan yang dia berhak untuk hari itu. (6) Jika seorang pekerja separa masa dikehendaki untuk bekerja melebihi masa kerjanya yang normal pada hari kelepasan berbayar, dia hendaklah dibayar untuk kerja tambahan itu pada kadar yang berikut: (a) tidak kurang daripada dua kali ganda kadar bayaran ikut jam untuk setiap jam atau sebahagian daripadanya yang melebihi masa kerja normal pekerja separa masa; dan (b) tidak kurang daripada tiga kali ganda kadar bayaran ikut jam untuk setiap jam atau sebahagian daripadanya yang melebihi masa kerja normal seseorang pekerja sepenuh masa yang bekerja dalam kapasiti dan perusahaan yang sama. (7) Mana-mana majikan yang tidak mematuhi peruntukan subperaturan (3) melakukan suatu kesalahan dan boleh, apabila disabitkan, didenda tidak melebihi sepuluh ribu ringgit. (8) Mana-mana majikan yang tidak membayar mana-mana pekerja separa masa bagi apa-apa kerja yang telah dilakukan pada hari kelepasan am mengikut kadar yang dinyatakan di bawah subperaturan (5) dan (6) melakukan suatu kesalahan dan boleh, apabila disabitkan, didenda tidak melebihi sepuluh ribu
ringgit. Cuti tahunan 7. (1) Seseorang pekerja separa masa adalah berhak mendapat cuti tahunan berbayar - (a) tidak kurang daripada enam hari bagi tiap-tiap dua belas bulan perkhidmatan berterusan dengan majikan yang sama jika dia telah digajikan oleh majikan itu untuk tempoh kurang daripada dua tahun; P.U. (A) 3023. 3912 (b) tidak kurang daripada lapan hari bagi tiap-tiap dua belas bulan perkhidmatan berterusan dengan majikan yang sama jika dia telah digajikan oleh majikan itu untuk tempoh dua tahun atau lebih tetapi kurang daripada lima tahun; dan (c) tidak kurang daripada sebelas hari bagi tiap-tiap dua belas bulan perkhidmatan berterusan dengan majikan yang sama jika dia telah digajikan oleh majikan itu untuk tempoh lima tahun atau lebih. (2) Jika seseorang pekerja separa masa tidak memenuhi dua belas bulan perkhidmatan berterusan dengan majikan yang sama semasa dalam tahun yang kontrak perkhidmatannya tamat, kelayakannya untuk cuti tahunan berbayar hendaklah mengikut perkadaran terus dengan bilangan bulan dia telah berkhidmat. (3) Majikan hendaklah membayar pekerja separa masa pada kadar bayaran biasanya untuk tiap-tiap hari cuti tahunan berbayar yang diambil oleh pekerja separa masa. (4) Majikan hendaklah membayar pekerja separa masa yang kontrak perkhidmatannya telah ditamatkan kecuali bagi penamatan atas sebab salah laku, bagi cuti tahunan berbayar yang belum digunakan. (5) Mana-mana majikan yang tidak membayar mana-mana pekerja separa masa cuti tahunan berbayar sebagaimana yang diperuntukkan di bawah subperaturan (3) melakukan suatu kesalahan dan boleh, apabila disabitkan, didenda tidak melebihi sepuluh ribu ringgit. (6) Mana-mana majikan yang tidak membayar mana-mana pekerja separa masa untuk mana-mana cuti tahunan berbayar yang belum digunakan sebagaimana yang diperuntukkan di bawah subperaturan (4) melakukan suatu kesalahan dan boleh, apabila disabitkan, didenda tidak melebihi sepuluh ribu ringgit. Cuti sakit 8. (1) Seseorang pekerja separa masa adalah berhak mendapat cuti sakit berbayar - (a) tidak kurang daripada sepuluh hari bagi tiap-tiap dua belas bulan perkhidmatan berterusan dengan majikan yang sama jika dia telah
digajikan oleh majikan itu untuk tempoh kurang daripada dua tahun; (b) tidak kurang daripada tiga belas hari bagi tiap-tiap dua belas bulan perkhidmatan berterusan dengan majikan yang sama jika dia telah digajikan oleh majikan itu untuk tempoh dua tahun atau lebih tetapi kurang daripada lima tahun; dan (c) tidak kurang daripada lima belas hari bagi tiap-tiap dua belas bulan perkhidmatan berterusan dengan majikan yang sama jika dia telah digajikan oleh majikan itu untuk tempoh lima tahun atau lebih. (2) Seseorang pekerja separa masa adalah tidak berhak mendapat cuti sakit pada hari dia tidak bekerja. 3913 P.U. (A) 3032. (3) Seseorang pekerja separa masa adalah berhak mendapat cuti sakit berbayar pada kadar bayaran biasanya. (4) Mana-mana majikan yang tidak membayar mana-mana pekerja separa masa cuti sakit berbayar sebagaimana yang diperuntukkan di bawah subperaturan (3) melakukan suatu kesalahan dan boleh, apabila disabitkan, didenda tidak melebihi sepuluh ribu ringgit. Hari rehat 9. (1) Seseorang pekerja separa masa adalah berhak mendapat satu hari rehat dalam setiap minggu jika dia bekerja lima hari atau lebih dengan jumlah masa bekerja tidak kurang daripada dua puluh jam seminggu. (2) Walau apa pun subperaturan (1), jika pekerja separa masa dikehendaki oleh majikannya untuk bekerja pada masa kerja normalnya pada hari rehat yang dia berhak di bawah kontrak perkhidmatannya, dia hendaklah dibayar tidak kurang daripada dua hari gaji pada kadar bayaran biasanya yang dia berhak pada hari itu. (3) Jika seorang pekerja separa masa dikehendaki untuk bekerja lebih daripada masa kerja normalnya pada hari rehat, dia hendaklah dibayar bagi kerja tambahan itu pada kadar yang berikut: (a) tidak kurang daripada satu setengah kali ganda kadar bayaran ikut jam untuk setiap jam atau sebahagian daripadanya yang tidak melebihi masa kerja normal seseorang pekerja sepenuh masa yang bekerja dalam kapasiti dan perusahaan yang sama; dan (b) tidak kurang daripada dua kali ganda kadar bayaran ikut jam untuk setiap jam atau sebahagian daripadanya yang melebihi masa kerja normal seseorang pekerja sepenuh masa yang bekerja dalam kapasiti dan perusahaan yang sama. (4) Mana-mana majikan yang tidak membayar mana-mana pekerja separa masa untuk apa-apa kerja yang dilakukan pada hari rehat mengikut kadar yang
dinyatakan di bawah subperaturan (2) atau (3), mengikut mana-mana yang berkenaan, melakukan suatu kesalahan dan boleh, apabila disabitkan, didenda tidak melebihi sepuluh ribu ringgit. Peruntukan dan kesahan apa-apa terma atau syarat perkhidmatan yang lebih baik 10. Tiada apa jua pun di bawah Peraturan-Peraturan ini ditafsirkan sebagai menghalang seseorang majikan dan pekerja separa masa daripada bersetuju kepada apa-apa terma atau syarat perkhidmatan di bawah penggajian seseorang pekerja separa masa, atau menyebabkan tidak sah mana-mana terma atau syarat perkhidmatan yang telah dinyatakan dalam mana-mana kontrak perkhidmatan, yang lebih baik kepada pekerja separa masa daripada peruntukan dalam Peraturan-Peraturan ini. P.U. (A) 302. 3914 Peruntukan kecualian dan peralihan 11. Mana-mana orang yang sebaik sebelum permulaan kuat kuasa Peraturan-Peraturan ini adalah seorang pekerja separa masa hendaklah, pada permulaan kuat kuasa Peraturan-Peraturan ini, disifatkan sebagai seorang pekerja separa masa di bawah Peraturan-Peraturan ini. Dibuat 13 Ogos 2010 [KSM/PUU/01/05/01/02 Jld. 2; PN(PU2)192/X] DATUK DR. SUBRAMANIAM A/L K.V. SATHASIVAM Menteri Sumber Manusia